বুধবার দিনই লণ্ডন থেকে ফেরার পর চেন্নাই বিমানবন্দরেই কার্তি চিদম্বরমকে গ্রেফতার করে সিবিআই। কংগ্রেস এটিকে রাজনৈতিক প্রতিহিংসা বলছে। বিজেপি বলছে দুর্নীতির বিরুদ্ধে লড়াই।
জেনে নিন, ঠিক কী কারণে গ্রেফতার করা হয়েছে প্রাক্তন অর্থমন্ত্রী তথা কংগ্রেস নেতা পি চিদম্বরমের ছেলেকে।
• সিবিআই-এর অভিযোগ, যখন কার্তির বাবা অর্থমন্ত্রী ছিলেন, তখন একটি টেলিভিশন চ্যানেলে বিদেশি বিনিয়োগের অনুমতি আদায় করেছিলেন এবং তার জন্য ঘুষ নিয়েছিলেন।
• ২০১৭ সালেই সিবিআই পি চিদম্বরম ও তাঁর ছেলে কার্তির বাড়িতে তল্লাসি চালিয়েছিল। অভিযোগ, আইএনএক্স মিডিয়া গ্রুপের প্রাক্তন মালিক ইন্দ্রাণী মুখোপাধ্যায় ও পিটার মুখোপাধ্যায়কে আয়কর জেরার সময়ে সাহায্য করেছিলেন কার্তি।
• ২০০৭ সালের মার্চ মাসে বিদেশি কোম্পানির থেকে ৪.৬২ কোটি টাকা বিনিয়োগ আনার পরিকল্পনা করেছিলেন ইন্দ্রাণী ও পিটার। তার জন্য ফরেন ইনভেস্টমেন্ট প্রমোশন বোর্ডের অনুমতির দরকার ছিল। আইএনএক্স নিউজ-এও ২৬ শতাংশ বিনিয়োগ করতে চেয়েছিলেন তাঁরা।
• ফরেন ইনভেস্টমেন্ট প্রমোশন বোর্ড সেই অনুমতি দিয়ে দেয়। কিন্তু আইএনএক্স নিউজ-এ ২৬ শতাংশ বিনিয়োগ করার অনুমতি দেয়নি।
• কিন্তু সিবিআই-এর দাবি, শেয়ারের মাধ্যমে ৩০৫ কোটি টাকা তোলে এবং অনুমতি ছাড়াই আইএনএক্স নিউজ-এ ২৬ শতাংশ বিনিয়োগও করে।
• যখন ফরেন ইনভেস্টমেন্ট প্রমোশন বোর্ড এই নিয়ে প্রশ্ন তোলে, তখনই কার্তির দারস্থ হয় মুখোপাধ্যায় দম্পতি।

এই বিষয়ে অন্যান্য খবর

গ্রেফতার চিদম্বরম পুত্র কার্তি, তৎপর সিবিআই! ‘মোদীর চাল’, কেন বলছে কংগ্রেস
মমতা-সনিয়া বৈঠকের দিনেই সিবিআই আয়কর হানা। জোর ধাক্কা মোদীর


• সিবিআই-এর দাবি, কার্তি চিদম্বরমের সঙ্গে যুক্ত একটি কোম্পানি অ্যাডভান্টেজ স্ট্র্যাটেজিক কনসাল্টিং-কে ১০ লাখ টাকার প্রথম ভাউচার দেয়। পরে আরও ৩.১০ কোটি টাকার ভাউচারও দেয় কার্তির কোম্পানিকে।
• আইএনএক্স নিউজ-এ বিনিয়োগের জন্য অর্থ মন্ত্রক নতুন করে অনুমতি নিতে বলে মুখোপাধ্যায়দের। 
কর দফতরের বিরোধিতা সত্ত্বেও তখন ইনভেস্টমেন্ট প্রমোশন বোর্ড সেই অনুমতি দিয়ে দেয়। অর্থমন্ত্রীও আগের বিনিয়োগের বৈধতা দিয়ে দেয় বলেই অভিযোগ।
কার্তি চিদম্বরম অবশ্য অ্যাডভান্টেজ স্ট্র্যাটেজিক কনসাল্টিং-এর সঙ্গে তাঁর কোনও সম্পর্কের কথা অস্বীকার করেছেন। 
পি চিদম্বরমও দাবি করেছেন, তিনি সিনিয়র অফিসারদের পরামর্শ মেনেই কাজ করেছেন মাত্র।